眺杯湖寻元次山宅
王锡爵 (Ming)
肃舲下湘渚，巉石当其崖。清川带烟霞，碧岑远尘埃。回冈秀林木，触处崇亭台。昔闻漫郎氏，卜筑溪山隈。风月满户牖，吟弄集朋侪。钓石隐磻溪，梧琴调徂徕。斯人不可作，高标遗九陔。岩岩十丈碑，千古无苍苔。我行滞江皋，郁抱终以开。徘徊且登眺，白云入我怀。寄语赏心客，明年还复来。